O‘zbekiston Respublikasida tashqi savdo operatsiyalari monitoringini yanada takomillashtirish chora-tadbirlari to‘g‘risida

O‘zbekiston Respublikasida tashqi savdo operatsiyalari monitoringini yuritish tizimini yanada takomillashtirish va uning samaradorligini oshirish, shuningdek, xo‘jalik yurituvchi subyektlar tomonidan tashqi savdo kontraktlari va invoyslar bo‘yicha ma’lumotlarni Tashqi savdo operatsiyalarining yagona elektron axborot tizimiga kiritish tartib-taomillarini soddalashtirish maqsadida Vazirlar Mahkamasi qaror qiladi: 
 1. Shunday tartib o‘rnatilsinki, unga muvofiq xo‘jalik yurituvchi subyektlar (belgilangan tartibda o‘zini o‘zi band qilgan shaxslar sifatida ro‘yxatga olinganlar bundan mustasno) tashqi savdo kontraktlari, dalolatnomalar va invoyslar bo‘yicha ma’lumotlarni elektron shaklda elektron raqamli imzodan foydalangan holda, O‘zbekiston Respublikasining Interaktiv davlat xizmatlari yagona portali orqali Tashqi savdo operatsiyalarining yagona elektron axborot tizimiga (keyingi o‘rinlarda — TSOYEAT) kiritadi.
 2. Tashqi savdo operatsiyalari amalga oshirilishi monitoringini olib borish va nazorat qilish tartibi to‘g‘risidagi nizom 1-ilovaga muvofiq tasdiqlansin.
 3. O‘zbekiston Respublikasi Davlat bojxona qo‘mitasi TSOYEATga ushbu qaror talablaridan kelib chiqqan holda tegishli o‘zgartirishlar kiritsin.
 4. O‘zbekiston Respublikasi Hukumatining 2-ilovaga muvofiq ayrim qarorlariga o‘zgartirishlar kiritilsin.
 5. O‘zbekiston Respublikasi Hukumatining 3-ilovaga muvofiq ayrim qarorlari o‘z kuchini yo‘qotgan deb hisoblansin.
 6. O‘zbekiston Respublikasi Davlat bojxona qo‘mitasi va Davlat soliq qo‘mitasi boshqa manfaatdor vazirlik va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsinlar.
 7. Ushbu qaror rasmiy e’lon qilingan kundan e’tiboran uch oy o‘tgach kuchga kiradi. 
 8. Mazkur qarorning bajarilishini nazorat qilish O‘zbekiston Respublikasi Bosh vazirining investitsiyalar va tashqi iqtisodiy aloqalar masalalari bo‘yicha o‘rinbosari — investitsiyalar va tashqi savdo vaziri S.U. Umurzakov, O‘zbekiston Respublikasi Davlat bojxona qo‘mitasi raisi M.B. Azimov hamda O‘zbekiston Respublikasi Davlat soliq qo‘mitasi raisi Sh.D. Qudbiyev zimmasiga yuklansin. 
 1. Ushbu Nizom (keyingi o‘rinlarda — Nizom) O‘zbekiston Respublikasining valyutani nazorat qiluvchi organlari va banklarida tashqi savdo operatsiyalari ustidan monitoring olib borish va nazorat qilish tartibini belgilaydi. 
 2. Ushbu Nizomda quyidagi asosiy tushunchalar qo‘llaniladi:
 barter kontrakti — pul mablag‘larida o‘zaro hisob-kitoblar qilmagan holda muayyan miqdordagi bir yoki bir necha turdagi tovarlarni (ishlarni bajarish, xizmatlar ko‘rsatish) boshqasiga almashtirish nazarda tutilgan O‘zbekiston Respublikasining rezidenti bilan norezidenti o‘rtasida tuzilgan kontrakt;
 tashqi savdo kontraktlari — Nizomning ushbu bandida keltirilgan eksport kontrakti, import kontrakti, barter kontrakti, markazlashtirilgan eksport kontrakti, markazlashtirilgan import kontrakti, import birja (yarmarka) kontrakti, eksport birja (yarmarka) kontrakti, eksport konsignatsiya kontrakti, respublika hududida eksport kontrakti, qayta ishlash (respublika hududida) bo‘yicha kontrakt, qayta ishlash (respublikadan tashqarida) bo‘yicha kontrakt, lizing asosidagi eksport shartnomalari, lizing asosidagi import shartnomalari, olib kirish kontrakti, olib chiqish kontrakti, sotib olish kontrakti, sotish kontraktlari;
 tovarlar importi — tovarlarni ularni qaytarib olib chiqish majburiyatisiz O‘zbekiston Respublikasining bojxona hududiga olib kirish;
 ishlar (xizmatlar) importi — xorijiy davlatning yuridik va jismoniy shaxsi tomonidan O‘zbekiston Respublikasi rezidentiga ishlarni bajarish (xizmatlar ko‘rsatish), ular bajarilishi (ko‘rsatilishi) joyidan qat’i nazar;
 import qiluvchilar — yuridik shaxslar, shuningdek, yuridik shaxs tashkil etmasdan tadbirkorlik faoliyatini amalga oshiruvchi jismoniy shaxslar — tovarlar (ishlar va xizmatlar) importiga O‘zbekiston Respublikasi norezidentlari bilan tashqi savdo kelishuvlarini (kontrakt, invoys) tuzgan O‘zbekiston Respublikasi rezidentlari; 
 import kontrakti — tovarlar (ishlar va xizmatlar) importiga import qiluvchi bilan O‘zbekiston Respublikasining norezidenti o‘rtasida tuzilgan kontrakt;
 import birja (yarmarka) kontrakti — birja (yarmarka) savdolarida — tovarlar, ishlar va xizmatlar importiga import qiluvchi bilan O‘zbekiston Respublikasining norezidenti o‘rtasida tuzilgan kontrakt;
 qayta ishlash (respublikadan tashqarida) bo‘yicha kontrakt — O‘zbekiston tovarlarini bojxona hududidan qayta ishlash uchun tashqariga olib chiqish va ularning qayta ishlash mahsulotlarini keyinchalik bojxona hududiga olib kirish nazarda tutilgan import qiluvchi bilan O‘zbekiston Respublikasining norezidenti o‘rtasida tuzilgan kontrakt; 
 xo‘jalik yurituvchi subyektlar — Nizomning ushbu bandida keltirilgan kontraktlar (invoyslar)ni tuzgan O‘zbekiston Respublikasining rezidentlari;
 eksport qiluvchilar — yuridik shaxslar, shuningdek, yuridik shaxs tashkil etmasdan tadbirkorlik faoliyatini amalga oshiruvchi jismoniy shaxslar — tovarlar (ishlar va xizmatlar) eksportiga O‘zbekiston Respublikasi norezidentlari bilan tashqi savdo bitimlari (kontrakt, invoys) tuzgan O‘zbekiston Respublikasi rezidentlari;
 eksport kontrakti — tovarlar (ishlar, xizmatlar) eksportiga eksport qiluvchi bilan O‘zbekiston Respublikasining norezidenti o‘rtasida tuzilgan xo‘jalik shartnomasi, shuningdek, qonunchilik hujjatlariga muvofiq eksport kontraktlariga tenglashtirilgan kontraktlar (barter kontraktlaridan tashqari);
 eksport birja (yarmarka) kontrakti — birja (yarmarka) savdolarida tovarlar (ishlar, xizmatlar) eksportiga eksport qiluvchi bilan O‘zbekiston Respublikasining norezidenti o‘rtasida tuzilgan kontrakt;
 qayta ishlash (respublika hududida) bo‘yicha kontrakt — tovarlarni bojxona hududida qayta ishlash va ularni qayta ishlash mahsulotlari tarzida olib chiqish nazarda tutilgan eksport qiluvchi bilan O‘zbekiston Respublikasining norezidenti o‘rtasida tuzilgan kontrakt;
 ishlar (xizmatlar) eksporti — eksport qiluvchi tomonidan O‘zbekiston Respublikasining norezidentiga ishlar bajarilishi (xizmatlar ko‘rsatilishi), ular bajarilishi (ko‘rsatilishi) joyidan qat’i nazar;
 tovarlar eksporti — agar qonunchilikda o‘zgacha hol nazarda tutilmagan bo‘lsa, tovarlarni ularni qaytarib olib kirish majburiyatisiz O‘zbekiston Respublikasining bojxona hududidan olib chiqish;
 markazlashtirilgan eksport kontrakti — hukumat nomidan yoki uning kafolati ostida davlat ehtiyojlari uchun zarur hajmlarda eksport tovarlarini yetkazib berishga tuzilgan kontrakt;
 markazlashtirilgan import kontrakti — hukumat nomidan yoki uning kafolati ostida davlat ehtiyojlari uchun zarur hajmlarda import tovarlarini yetkazib berishga tuzilgan kontrakt;
 eksport konsignatsiya kontrakti — konsignant va konsignator orasida tovarni konsignator orqali sotishga tuzilgan kontrakt, bunda konsignator omboriga tushgan tovarga egalik huquqi tovar xaridorga sotilishiga qadar konsignantga tegishli bo‘ladi;
 respublika hududida eksport kontrakti — eksport qiluvchi tomonidan O‘zbekiston Respublikasi hududida foydalanish nazarda tutilgan o‘zida ishlab chiqarilgan tovar (ish, xizmat)larni yetkazib berishga O‘zbekiston Respublikasining norezidenti bilan xorijiy valyutada to‘g‘ridan to‘g‘ri tuzilgan kontrakt; 
 invoys (hisob-faktura) — xalqaro tijorat amaliyotida sotuvchi tomonidan xaridorga taqdim etiladigan tovarlar va xizmatlar ro‘yxati, ularning miqdori va xaridorga yetkazib berilgan narxlari, tovarlarning rasmiy xususiyatlari, yetkazib berish shartlari, jo‘natuvchi va oluvchi to‘g‘risidagi ma’lumotlar mavjud bo‘lgan hujjat;
 reeksport qiluvchilar — yuridik shaxslar, shuningdek, yuridik shaxs tashkil etmasdan tadbirkorlik faoliyatini amalga oshiruvchi jismoniy shaxslar — olib kirish kontrakti asosida sotib olingan tovarlarni sotish maqsadida reeksport bojxona rejimiga joylashtiradigan O‘zbekiston Respublikasi rezidentlari; 
 olib chiqish kontrakti — olib kirish kontrakti asosida sotib olingan tovarlarni sotish maqsadida reeksport bojxona rejimiga joylashtirish nazarda tutilgan O‘zbekiston Respublikasining rezidenti va norezidenti o‘rtasidagi kontrakt; 
 sotish kontrakti — sotib olish kontrakti doirasida sotib olingan tovarlarni boshqa norezidentga sotish nazarda tutilgan O‘zbekiston Respublikasi rezidenti va norezidenti o‘rtasidagi kontrakt; 
 olib kirish kontrakti — O‘zbekiston Respublikasining rezidenti va norezidenti o‘rtasida tovarlarni bojxona ombori, erkin ombor, erkin bojxona zonasi, bojxona hududida qayta ishlash bojxona rejimlariga joylashtirish uchun sotib olish va keyinchalik olib chiqish kontrakti asosida boshqa norezidentga sotish nazarda tutilgan kontrakt; 
 sotib olish kontrakti — O‘zbekiston Respublikasining rezidenti va norezidenti o‘rtasida tovarlarni bojxona hududiga olib kirmagan yoki tranzit tartibida olib o‘tgan holda sotib olish bo‘yicha tuzilgan kontrakt.
 3. Tashqi savdo kontraktlari va invoyslar bo‘yicha ushbu Nizomga 1-ilovaga muvofiq identifikatsiya raqamlari shakllantiriladi. 
 4. Tashqi savdo kontraktlarida quyidagi asosiy bo‘limlar va ma’lumotlar bo‘lishi kerak:
 a) Muqaddima. Kontraktning kirish qismida kontraktning tartib raqami, kontrakt tuzilgan joy va sana, yuridik shaxslarning to‘liq nomi, kontraktni tuzgan shaxslarning lavozimi, familiyasi va ismi. Agar shaxs kontraktni ishonchnoma asosida tuzsa, bu kontraktning muqaddimasida ko‘rsatiladi va ushbu ishonchnoma kontraktga ilova qilingan holda uning ajralmas qismi hisoblanadi;
 tashqi savdo kontraktini tuzgan tomon — xaridor bilan ushbu kontrakt bo‘yicha to‘lovni amalga oshiruvchi yoki tovar (ish, xizmat ) qabul qilib oluvchi tomon farq qilsa, shuningdek, tashqi savdo kontraktini tuzgan tomon — sotuvchi bilan ushbu kontrakt bo‘yicha tovarni jo‘natuvchi (ishlarni bajaruvchi, xizmatlar ko‘rsatuvchi) tomon farq qilsa, kontraktda ular alohida ko‘rsatilishi lozim;
 b) Kontraktning mavzusi. Ushbu bo‘limda tovarlar, ishlar va xizmatlarning nomi, shuningdek bitishuv turi ko‘rsatiladi. Tovarning nomi bilan birgalikda uning tavsifi hamda miqdori va sifati bo‘yicha assortimenti ko‘rsatiladi. 
 Bunda tovarning umumiy qabul qilingan xalqaro standartlari, O‘zbekiston Respublikasida amal qiluvchi tovar (xizmat) standartlari, shuningdek, xususiyati bo‘yicha uning tipi, modeli, markasi, navi, turi ham ko‘rsatilishi lozim.
 Tovarning miqdori o‘lchovlarning metrik tizimida qabul qilingan xalqaro birliklarda ifodalanadi. O‘lchov birligini aniqlashga O‘zbekiston Respublikasida tasdiqlangan miqdorlarini belgilash va qo‘llash tartibiga muvofiq yo‘l qo‘yiladi.
 Tovarning sifat tavsifi tovardan foydalanish uchun uning yaroqliligini aks ettiruvchi xossalar jamini belgilaydi. Shuningdek, TIF TN bo‘yicha tovarning kodiga havola ham zarur.
 Mashinalar, asbob-uskunalar va texnologik liniyalarni yetkazib berish uchun kontraktda ularning yangiligi yoki ulardan foydalanganligi holati ko‘rsatiladi (foydalanilganlari uchun — eskirish foizi yoki foydalanish muddati); 
 v) Etkazib berishning bazis shartlari (“Inkoterms” xalqaro qoidalari bo‘yicha).
 “Inkoterms”dan foydalanilganda yetkazib berish joyi (temir yo‘l stansiyasi, port, aeroport va boshqalarning nomi) ko‘rsatilishi kerak (qisqartirilgan so‘zlarning bosh harflari bilan birgalikda);
 g) Tovarni yetkazib berish, ishlarni bajarish va xizmatlar ko‘rsatish muddati yoki sanasi ko‘rsatiladi. 
 Tovar yetkazib berish, ishlarni bajarish va xizmatlar ko‘rsatish kontraktlariga muvofiq tovar yetkazib beruvchi — sotuvchi, ishlarni bajaruvchi va xizmatlar ko‘rsatuvchi tomonidan shartlashilgan muddatlarda tovarni yetkazib berish, ishlarni bajarish va xizmatlar ko‘rsatishning oxirgi muddati tushuniladi;
 d) Kontraktning umumiy summasi, tovarning o‘lchov birligidagi narxi ko‘rsatiladi.
 Tovarning o‘lchov birligi TIF TNdagi o‘lchov birligiga muvofiq belgilanadi.
 Kontraktning umumiy summasi sotilayotgan tovar, ishlar va xizmatlarning qiymatini anglatadi. Ishlarni bajarishga va xizmatlar ko‘rsatishga kontraktni tuzish paytida kontrakt summasini belgilash imkoni bo‘lmagan o‘ziga xos kontraktlar tuzilgan taqdirda kontraktning umumiy summasi ko‘rsatilmaydi.
 Etkazib beruvchilar tomonidan montaj va (yoki) ishga tushirish-sozlash ishlari amalga oshirilishini, ular tomonidan xodimlarni o‘qitish xizmatlari va boshqa xizmatlar ko‘rsatilishini, royalti to‘lanishini nazarda tutuvchi asbob-uskunalar, qurilmalar, mexanizmlar, butlovchi buyumlar va ehtiyot qismlar xarid qilishga (sotishga) tashqi savdo kontraktlari bo‘yicha kontraktlarda (spetsifikatsiyalarda) bajariladigan ishlar, ko‘rsatiladigan xizmatlar va royalti summasi alohida ko‘rsatiladi;
 e) To‘lov shartlari. Kontraktdagi to‘lov shartlarida valyuta, to‘lov shakli va muddati belgilanadi. Tashqi savdo kontraktlari va invoyslarda to‘lov valyutasi tomonlar o‘rtasidagi kelishuvga asosan belgilanadi. Agar to‘lov valyutasi kontrakt valyutasidan farq qilsa, u holda valyutani qayta hisoblab chiqish kursi va ushbu kursni aniqlash manbai ko‘rsatiladi;
 j) Tovarning kelib chiqishi, ishlarni bajarish va xizmatlar ko‘rsatish joyi. Kontraktda yetkazib berilayotgan tovar kelib chiqqan mamlakat va ishlab chiqaruvchi, shuningdek, ishlarni bajarish va xizmatlar ko‘rsatish joyi (mamlakati) ko‘rsatiladi;
 z) Tomonlarning javobgarligi. Qabul qilingan majburiyatlarning tomonlar tomonidan bajarilishini ta’minlovchi shartlar sifatida kontraktda, qoidaga ko‘ra, kontrakt majburiyatlari bajarilmaganligi yoki zarur darajada bajarilmaganligi uchun tomonlar to‘laydigan penya va/yoki jarima shaklidagi javobgarlik nazarda tutiladi. Aybdor tomonga zarar ko‘rgan tomonning talabiga ko‘ra neustoyka to‘lash majburiyati yuklanadi;
 i) Tomonlarning rekvizitlari. Kontrakt matnida tomonlarning rekvizitlari ko‘rsatiladi. Pochta rekvizitlari, manzil, bank va yuklab jo‘natish rekvizitlari ko‘rsatiladi;
 k) Barter kontraktlarida import tovarlarni jadal yetkazib berishni yoki muqobil bank kafolatlari taqdim etishni nazarda tutuvchi shartlar majburiy tartibda hisobga olinadi;
 l) Tashqi savdo kontraktining matni davlat tilida yoki tomonlarning kelishuviga ko‘ra boshqa tilda bayon qilinishi kerak. Bunda, tashqi savdo kontrakti davlat tilidan boshqa tilda tuzilgan bo‘lsa, ushbu kontrakt matni davlat tiliga tarjima qilinishi va belgilangan tartibda tasdiqlanishi kerak.
 5. Kontrakt shartlariga kiritiladigan o‘zgartirish va qo‘shimchalar to‘g‘risidagi ma’lumotlar qo‘shimcha bitim bilan qayd etilishi kerak hamda kontraktlar bilan bo‘lgani singari tartibda Tashqi savdo operatsiyalarining yagona elektron axborot tizimiga (keyingi o‘rinlarda — TSOYEAT) kiritiladi.
 Respublikaga tovarlarni olib kirish nazarda tutilgan kontraktlarga yoki invoyslarga qo‘shimchalar kiritilib, ularga muvofiq xo‘jalik yurituvchi subyektlar, xorijiy sheriklar va ularning rekvizitlari o‘zgargan taqdirda, xo‘jalik yurituvchi subyektlar ushbu qo‘shimchalar haqidagi ma’lumotlar TSOYEATga kiritilgan sanadan boshlab o‘n ish kuni mobaynida “erkin muomalaga chiqarish (import)” bojxona rejimiga rasmiylashtirilgan bojxona yuk deklaratsiyalariga tegishli o‘zgartirishlarni kiritish bo‘yicha davlat bojxona xizmati organlariga murojaat etishlari shart. 
 6. Xo‘jalik yurituvchi subyektlarga tovarlarni (ishlar va xizmatlarni) eksport va import kontraktlarini tuzmasdan, invoyslar asosida eksport va import qilishga, shuningdek, ushbu invoyslar bo‘yicha tijorat banklari orqali xorijiy sheriklar bilan o‘zaro to‘lovlarni amalga oshirishga ruxsat etiladi. O‘zbekiston Respublikasi Prezidentining “Tashqi savdo faoliyatini yanada erkinlashtirish va tadbirkorlik subyektlarini qo‘llab-quvvatlash chora-tadbirlari to‘g‘risida” 2017-yil 3-noyabrdagi PQ-3351-son qaroriga ilovada keltirilgan tovarlarni eksport qilish hollari bundan mustasno.
 Bunda eksport tovarlari, ishlar va xizmatlar xo‘jalik yurituvchi subyektlarning O‘zbekiston Respublikasi banklaridagi hisobvaraqlariga oldindan to‘lov 100 foiz tushgandan so‘ng amalga oshirilishi, import tovarlari, ishlar va xizmatlar esa ular bo‘yicha to‘lovlar xorijiy sherikka o‘tkazilmasdan avval amalga oshirilishi lozim.
 Xo‘jalik yurituvchi subyektlar tomonidan: 
 bajarilgan ishlar yoki ko‘rsatilgan xizmatlarning eksport va importi bo‘yicha ma’lumotlar dalolatnoma tuzilgan kundan boshlab 1 kun ichida; 
 sotib olish kontraktlari hamda sotish kontraktlari doirasida tovarlar qabul qilib olinganligini hamda yetkazib berilganligini tasdiqlovchi hujjatlar to‘g‘risidagi ma’lumotlar ular tuzilgan kundan boshlab 1 kun ichida TSOYEATga kiritilishi lozim.
 7. Invoyslarda quyidagi asosiy ma’lumotlar bo‘lishi kerak:
 xo‘jalik yurituvchi subyektning nomi va uning rekvizitlari;
 xorijiy sherikning nomi va uning rekvizitlari;
 invoys summasi;
 xo‘jalik yurituvchi subyektning identifikatsiya raqami (STIR) yoki jismoniy shaxsning shaxsiy identifikatsiya raqami (JShShIR);
 tovarlar (ishlar, xizmatlar) nomi;
 tovarlar (ishlar, xizmatlar)ning o‘lchov birligi;
 tovarlar (ishlar, xizmatlar) miqdori;
 tovarlar (ishlar, xizmatlar) narxi;
 tovarlar (ishlar, xizmatlar)ni yetkazib berish qiymati;
 “Inkoterms” bo‘yicha yetkazib berish shartlari;
 tashish turi.
 Invoyslar xo‘jalik yurituvchi subyektning imzosi bilan tasdiqlanishi kerak.
 8. Ushbu bob talablariga rioya etilishi uchun mas’uliyat xo‘jalik yurituvchi subyektlarga (belgilangan tartibda o‘zini o‘zi band qilgan shaxslar sifatida ro‘yxatga olinganlar bundan mustasno) yuklanadi.
 9. Tashqi savdo operatsiyalari ustidan monitoring olib borish tartibi xo‘jalik yurituvchi subyektlar tomonidan tuzilgan tashqi savdo kontraktlari va invoyslar bajarilishi ustidan zarur nazoratni ta’minlash hamda xo‘jalik yurituvchi subyektlar, valyutani nazorat qiluvchi organlar, tovar-xomashyo birjasi, g‘aznachilik bo‘linmalari va tijorat banklari o‘rtasida ushbu Nizomga 2-ilovaga muvofiq sxema bo‘yicha TSOYEAT orqali axborot ayirboshlash maqsadida joriy etiladi.
 Bunda Yagona g‘azna hisobvarag‘i bilan qamrab olingan budjet tashkilotlari va budjet mablag‘lari oluvchilarning tashqi savdo kontraktlari bo‘yicha to‘lovlarning amalga oshirilishi bo‘yicha tegishli ma’lumot TSOYEATga g‘aznachilik bo‘linmalari tomonidan kiritiladi.
 10. TSOYEAT real vaqt rejimida ishlaydi va unda ushbu Nizomga 3-ilovada keltirilgan ma’lumotlar aks ettiriladi. 
 11. Tijorat banklari:
 avans to‘lovlar (oldindan haq to‘lash) amalga oshirilishida yoki akkreditiv ochishda;
 avans to‘lovi (oldindan to‘langan haq) tushganligi, akkreditiv ochilganligi, bank kafolati rasmiylashtirilganligi, eksport kontraktini sug‘urtalash bo‘yicha polis berilganligi to‘g‘risidagi belgilangan tartibda berilgan hisob-kitob ma’lumotnomalarini TSOYEATda rasmiylashtirishda TSOYEATdagi ma’lumotlarni (shu jumladan, qonunchilik hujjatlariga muvofiq tegishli vazirlik va idoralarning xulosasi mavjudligini) solishtiradilar, ushbu Nizomning 17-bandida nazarda tutilgan holatlar bundan mustasno. 
 Bunda hisob-kitob ma’lumotnomasi faqat O‘zbekiston Respublikasi Prezidentining “Tashqi savdo faoliyatini yanada erkinlashtirish va tadbirkorlik subyektlarini qo‘llab-quvvatlash chora-tadbirlari to‘g‘risida” 2017-yil 3-noyabrdagi PQ-3351-son qaroriga ilovada keltirilgan tovarlarni eksport qilishda rasmiylashtiriladi. 
 Kontrakt bilan xo‘jalik yurituvchi subyektlar tomonidan TSOYEATga kiritilgan ma’lumotlar o‘rtasida farqlar mavjud bo‘lmagan taqdirda, banklar qonunchilik hujjatlarida belgilangan tartibda ushbu kontrakt bo‘yicha bank operatsiyalarini amalga oshiradilar.
 Bunda oldindan to‘lov kafolatlangan tovarlarni eksport qilish nazarda tutilgan kontraktlar va invoyslar bo‘yicha hisob-kitob ma’lumotnomalari TSOYEATga tovarlarning bojxona rasmiylashtiruviga qadar kiritilishi lozim.
 Tashqi savdo kontraktlarining shartlariga, shu jumladan, tovarlar qismiga qo‘shimcha kelishuvlarsiz o‘zgartirish va qo‘shimchalar kiritish taqiqlanadi.
 12. Budjet tashkilotlari va budjet mablag‘larini oluvchilarning tashqi savdo operatsiyalari monitoringini amalga oshirish maqsadida g‘aznachilik bo‘linmalari to‘lovlarni amalga oshirishda yoki akkreditiv ochishda, TSOYEATdagi ma’lumotlarni kontrakt shartlari bilan taqqoslaydi.
 Budjet tashkilotlari va budjet mablag‘lari oluvchilar tomonidan TSOYEATga kiritilgan ma’lumotlar o‘rtasida farqlar mavjud bo‘lmagan taqdirda, g‘aznachilik bo‘linmalari qonunchilik hujjatlarida belgilangan tartibda ushbu kontrakt bo‘yicha operatsiyalarni amalga oshiradilar.
 13. O‘zbekiston Respublikasi Prezidentining “Loyihaoldi, loyiha, tender hujjatlari va kontraktlarni ekspertizadan o‘tkazish tartibini takomillashtirish chora-tadbirlari to‘g‘risida” 2018-yil 20-fevraldagi PQ-3550-son qarorining 2-bandi “v” kichik bandida ko‘rsatilgan me’zonlarga mos keluvchi strategik, budjet va budjetdan tashqari jamg‘armalar, chet el grantlari va tashqi qarzlar, davlat ishtirokidagi korxonalar, davlat ahamiyatidagi loyihalar va davlat xaridlariga oid tashqi savdo kontraktlari O‘zbekiston Respublikasi Iqtisodiy taraqqiyot va kambag‘allikni qisqartirish vazirligi huzuridagi “Loyihalarni va import kontraktlarini kompleks ekspertiza qilish markazi” DUK tomonidan ekspertizadan o‘tkaziladi va ro‘yxatga olinadi. 
 14. O‘zbekiston Respublikasi Davlat bojxona qo‘mitasi hududiy boshqarmalarining bojxona postlari xo‘jalik yurituvchi subyekt tomonidan TSOYEATga kiritilgan kontrakt (shu jumladan, invoys) ma’lumotlarini “erkin muomalaga chiqarish (import)”, “eksport” bojxona rejimlaridagi bojxona yuk deklaratsiyasi ma’lumotlari bilan, shuningdek, tijorat banklar tomonidan TSOYEATga kiritilgan hisob-kitob ma’lumotnomasida ko‘rsatilgan valyuta miqdorini to‘lov kafolatlangan tovarlarning eksport qiymatiga nisbatan muvofiqligi yoki ortiqligi bilan solishtiradilar hamda farqlar mavjud bo‘lmaganda qonunchilik hujjatlarida belgilangan tartibda bojxona yuk deklaratsiyasini rasmiylashtiradilar, ushbu Nizomning 17-bandida nazarda tutilgan holatlar bundan mustasno. Bunda eksportga bojxona rasmiylashtiruvi, to‘lov kafolatlangan tovarlardan tashqari, TSOYEATga hisob-kitoblar to‘g‘risidagi ma’lumotnomalarsiz amalga oshiriladi. 
 Hisob-kitob ma’lumotnomasi asosida eksport qilinishi belgilangan tovarlar “eksport” bojxona rejimiga rasmiylashtirilayotganda tovarlarning umumiy faktura qiymati hisob-kitob ma’lumotnomasida ko‘rsatilgan qiymatdan ortiq bo‘lishiga yo‘l qo‘yilmaydi. 
 15. Quyidagilarga:
 to‘lov import qiluvchining o‘z valyuta mablag‘lari hisobiga amalga oshirilgan bir xo‘jalik yurituvchi subyektning ikki va undan ortiq import kontraktlari doirasida o‘zaro hisob-kitoblarni amalga oshirishga;
 xo‘jalik yurituvchining ikki va undan ortiq eksport kontraktlari doirasida o‘zaro hisob-kitoblarni amalga oshirishga yo‘l qo‘yiladi.
 16. Tashqi savdo kontrakti bo‘yicha o‘zaro hisob-kitoblar xo‘jalik yurituvchi subyekt tomonidan, agar qonunchilik hujjatlarida o‘zgacha hol nazarda tutilmagan bo‘lsa, uning O‘zbekiston Respublikasi tijorat bankidagi hisob varag‘i orqali amalga oshirilishi mumkin.
 17. Eksport qiluvchilar qonunchilik hujjatlarida boshqacha nazarda tutilmagan bo‘lsa, TSOYEATga invoyslar to‘g‘risidagi tegishli ma’lumotlar kiritilib, tovarlar (ishlar, xizmatlar) qiymati to‘liq to‘langandan keyin va eksport qiluvchilarning O‘zbekiston Respublikasidagi bank hisobraqamlariga mablag‘lar tushgandan so‘ng tovarlarni (ishlar, xizmatlarni) bojxona yuk deklaratsiyasi asosida Internet jahon axborot tarmog‘idagi onlayn do‘konlar orqali eksport qilishga haqli. 
 Bunda 5000 (besh ming) AQSh dollarigacha bo‘lgan tovarlar elektron tijorat orqali bojxona yuk deklaratsiyasini rasmiylashtirmasdan, Tashqi savdo operatsiyalarining yagona elektron axborot tizimiga axborot kiritmasdan, pochta xizmatlarini ko‘rsatish qoidalariga muvofiq realizatsiya qilinishi mumkin.
 18. Eksport qiluvchilar TSOYEATga invoyslar to‘g‘risidagi tegishli ma’lumotlar kiritilib, tovarlar (ishlar, xizmatlar) qiymati to‘liq to‘langandan keyin va eksport qiluvchilarning O‘zbekiston Respublikasidagi bank hisobraqamlariga mablag‘lar tushgandan so‘ng tovarlarni (ishlar, xizmatlarni) (xomashyo tovarlaridan tashqari) eksport kontraktisiz invoys asosida eksport qilish huquqiga ega.
 19. Eksport qiluvchilar tovarlar (ishlar va xizmatlar) eksportini, Vazirlar Mahkamasi tomonidan belgilanadigan ro‘yxat bo‘yicha ayrim tovarlardan tashqari, Internet tarmog‘ining elektron savdo maydonchalari vositasida eksport kontrakti tuzmasdan va tovarlar (ishlar va xizmatlar) eksporti uchun bank vositachilik haqi olinmasdan amalga oshirish huquqiga egadirlar. 
 20. Xo‘jalik yurituvchi subyektlarning tashqi savdo operatsiyalari monitoringini amalga oshirish bo‘yicha davlat bojxona va soliq xizmatlari organlari hamda tijorat banklari o‘rtasidagi o‘zaro hamkorlik qonunchilik hujjatlarida belgilangan tartibda amalga oshiriladi.
 21. Davlat bojxona xizmati organlari, tijorat banklari va TSOYEATga ulangan boshqa idoralar o‘z vakolatlari doirasida tizimdagi mavjud axborotni ruxsat berilmagan foydalanishdan, ma’lumotlarni buzishdan yoki tashqi savdo operatsiyalarini amalga oshirayotgan xo‘jalik yurituvchi subyektlarga yoki davlatga zarar yetkazishi mumkin bo‘lgan boshqa xatti-harakatlardan himoya qilish uchun zarur bo‘lgan tashkiliy va texnik chora-tadbirlarni ko‘rishlari kerak.
 Davlat bojxona xizmati organlari, tijorat banklari va TSOYEATdagi mavjud ma’lumotlardan foydalanadigan boshqa idoralarning rahbarlari va boshqa xodimlari mazkur ma’lumotlarni oshkor qilish, ulardan shaxsiy maqsadlarda yoki uchinchi shaxslarning manfaatlari yo‘lida foydalanish, shuningdek, shu jumladan, axborotni himoya qilishning belgilangan qoidalarini buzish oqibatida uchinchi shaxslarning ma’lumotlarni olishiga imkoniyat yaratish huquqiga ega emas.
 TSOYEATdagi mavjud axborotni himoya qilishning belgilangan qoidalari buzilganligi, ulardan tashqi savdo operatsiyalarini amalga oshiruvchi xo‘jalik yurituvchi subyektlarga yoki davlatga zarar yetkazilishiga olib kelgan shaxsiy maqsadlarda yoki uchinchi shaxslarning manfaatlari yo‘lida foydalanganligi uchun idoralarning aybdor rahbarlari yoki boshqa xodimlari qonunchilik hujjatlariga muvofiq javob beradilar.
 TSOYEATdan foydalanuvchining tashabbusi yoki taklifi bilan TSOYEATni dasturiy ta’minlashga o‘zgartirishlar kiritish yoki hisobot shakllarini joriy etish zarur bo‘lgan taqdirda, TSOYEATni dasturiy ta’minlashga o‘zgartirishlar va hisobot shakllari mazkur o‘zgartirishlar tashabbuskori bo‘lgan idora hisobidan moliyalashtiriladi. 
 Bunda TSOYEATga kiritiladigan o‘zgartirishlar yoki hisobot shakllari O‘zbekiston Respublikasi Davlat bojxona qo‘mitasi, Davlat soliq qo‘mitasi va O‘zbekiston Respublikasi Markaziy bank hamda TSOYEATning huquqiy egasi bo‘lgan davlat organi bilan majburiy tartibda kelishilgan holda amalga oshirilishi lozim.
 22. Xo‘jalik yurituvchi subyektlarning tashqi savdo kontraktlari va invoyslari monitoringi valyutani nazorat qiluvchi organlar va tijorat banklari tomonidan TSOYEAT orqali amalga oshiriladi. 
 TSOYEATda olib kirish kontrakti olib chiqish kontrakti bilan, shuningdek, sotib olish kontrakti sotish kontrakti bilan o‘zaro bog‘liq holda monitoring qilinadi. 
 Bunda valyutani nazorat qiluvchi organlar va tijorat banklari o‘rtasida TSOYEATda shakllangan ma’lumotlarni o‘zaro talab etish taqiqlanadi. 
 23. Tovarlarni respublikaga olib kirish va “erkin muomalaga chiqarish (import)” bojxona rejimiga rasmiylashtirish, shuningdek, ishlarni bajarish yoki xizmatlar ko‘rsatish yoxud ular uchun to‘langan pul mablag‘larini qaytarish muddati import kontraktlari bo‘yicha to‘lov amalga oshirilgan kundan boshlab 180 kundan ortiq bo‘lmasligi kerak. 
 Olib kirish kontrakti bo‘yicha tovarlarni respublikaga olib kirish va bojxona ombori, erkin ombor, erkin bojxona zonasi, bojxona hududida qayta ishlash bojxona rejimlariga rasmiylashtirish, shuningdek, ular uchun to‘langan pul mablag‘larini qaytarish muddati ushbu kontraktlar bo‘yicha to‘lov amalga oshirilgan kundan boshlab 180 kundan ortiq bo‘lmasligi kerak. 
 24. Eksport kontrakti bo‘yicha tushum tushishi yoki tovarlarni qayta olib kirish muddati tovarlarga nisbatan — “eksport” bojxona rejimi bo‘yicha bojxona yuk deklaratsiyasi rasmiylashtirilgan sanadan va xizmatlarga (ishlarga) nisbatan — bajarilgan ishlarni qabul qilish dalolatnomasi imzolangan sanadan boshlab 180 kundan oshib ketmasligi kerak. 
 Olib chiqish kontrakti bo‘yicha tushum tushishi yoki tovarlarni qayta olib kirish muddati tovarlar reeksport bojxona rejimiga rasmiylashtirilgan sanadan boshlab 180 kundan oshib ketmasligi kerak.
 241. Sotib olish kontrakti bo‘yicha to‘langan pul mablag‘larini qaytarish yoki sotish kontrakti bo‘yicha pul mablag‘larining kelib tushishi sotib olish kontrakti bo‘yicha to‘lov amalga oshirilgan kundan boshlab 180 kundan oshmasligi kerak. Bunda sotish kontrakti bo‘yicha kelib tushgan pul mablag‘larining miqdori sotib olish kontrakti bo‘yicha to‘langan pul mablag‘lari miqdoridan kam bo‘lmasligi lozim. 
 Ushbu muddatda qaytarilmagan yoki belgilangan miqdorda kelib tushmagan valyuta mablag‘lari muddati o‘tgan debitor qarzdorlik sifatida qaraladi.
 25. Eksport kontraktlari bo‘yicha to‘lovlar vakil banklar orqali amalga oshirilgan va vakil bankning bank vositachilik haqi eksport qiluvchining hisob raqamiga tushuvchi mablag‘lar hisobiga to‘lanadigan hollarda, u debitorlik qarz sifatida hisobga olinmasligi, balki eksport qiluvchi balansining xarajat qismida hisobga olinishi kerak.
 Avans to‘lovlar bo‘yicha mablag‘lar qaytarib berilganda yoki vakil bankning bank vositachilik haqi import qiluvchining mablag‘lari hisobiga to‘langanda import kontraktlari bo‘yicha tovarlar to‘liq yetkazib berilmagan hollarda, u debitorlik qarz sifatida hisobga olinmasligi, balki import qiluvchi balansining xarajat qismida hisobga olinishi kerak.
 Engib bo‘lmas kuch ta’siri yuzaga kelganda aktivlarni repatriatsiya qilish muddati yengib bo‘lmas kuchning ta’sir muddatiga uzaytiriladi. Engib bo‘lmas kuch ta’siri holatlari yuz berganligi ushbu hodisa o‘zida sodir bo‘lgan davlatning qonunchiligiga muvofiq vakolatli organ tomonidan tasdiqlanadi. 
 Eksportga oid kontraktning sug‘urta polisi bo‘yicha sug‘urta tovoni summasi rezidentlarning hisobvarag‘iga kelib tushganda (milliy va (yoki) xorijiy valyutalarda) jarima qo‘llash maqsadida mazkur eksportga oid kontrakt bo‘yicha debitor qarzdorlik summasi kelib tushgan sug‘urta tovoni summasiga kamaytiriladi. 
 26. Xizmatlar eksportini amalga oshiruvchi va import qiluvchining mamlakatida ko‘rsatilgan xizmatlar uchun olingan daromadlardan (foydadan) qonunchilik hujjatlarida belgilangan tartibda soliqlar to‘lagan eksport qiluvchilar o‘zining tijorat bankiga ushbu soliqlar chet elda to‘langanligi to‘g‘risidagi tasdiqnomani taqdim etadilar. Bunda qonunchilik hujjatlarida belgilangan tartibda to‘langan summa kontrakt bo‘yicha debitorlik qarz sifatida hisobga olinmaydi.
 Ushbu soliqlar asossiz to‘langanligi, ularning kamaytirilganligi yoki qaytarilganligi holatlari aniqlangan taqdirda kontrakt bo‘yicha debitorlik qarz tiklanishi kerak.
 27. Tashqi savdo kontraktlari bo‘yicha aktivlar repatriatsiya qilinishini (chet eldan xorijiy valyutadagi mablag‘lar kelib tushishini yoki ushbu Nizomda ko‘rsatilgan bojxona rejimlarida tovarlar respublikaga olib kirilishi va rasmiylashtirilishini, ishlar bajarilishi va xizmatlar ko‘rsatilishini yoki pul mablag‘larining qaytarilishini) mazkur Nizomning 23, 24 va 241-bandlarida belgilangan muddatlar tugagandan keyin ko‘pi bilan 45 kun (kichik tadbirkorlik subyektlari uchun — 90 kun) mobaynida ta’minlamagan xo‘jalik yurituvchi subyektlar: 
 aktivlarni repatriatsiya qilish norezidentga to‘lov yoki eksport amalga oshirilgan sanadan e’tiboran 360 kungacha kechikkanda — repatriatsiya qilinmagan aktivlar summasining 5 foiziga teng miqdorda; 
 aktivlarni repatriatsiya qilish norezidentga to‘lov yoki eksport amalga oshirilgan sanadan e’tiboran 360 kundan 545 kungacha kechikkanda — repatriatsiya qilinmagan aktivlar summasining 10 foiziga teng miqdorda qo‘shimcha ravishda; 
 aktivlarni repatriatsiya qilish norezidentga to‘lov yoki eksport amalga oshirilgan sanadan e’tiboran 545 kundan ortiq kechikkanda — repatriatsiya qilinmagan aktivlar summasining 35 foiziga teng miqdorda respublika budjeti daromadiga qo‘shimcha jarima to‘laydilar. 
 Quyidagi hollarda xo‘jalik yurituvchi subyektlarga tashqi savdo operatsiyalari bo‘yicha muddati o‘tgan debitor qarzdorlik uchun jarima qo‘llanilmaydi: 
 jarima qo‘llash to‘g‘risidagi ish bo‘yicha sud tomonidan hal qiluv qarori chiqarilguniga qadar “Valyutani tartibga solish to‘g‘risida”gi O‘zbekiston Respublikasi Qonuni talablariga muvofiq repatriatsiya qilingan aktivlar summasiga nisbatan; 
 asbob-uskunalarni va (yoki) butlovchi qismlarni yetkazib berish muddatlari ularning texnik tavsiflariga hamda o‘ziga xos xususiyatiga qarab bir yuz sakson kundan ortiq etib belgilangan importga oid kontraktlar bo‘yicha yetkazib berish muddati davrida; 
 transportda tashish yoki saqlash chog‘ida taraflarga bog‘liq bo‘lmagan sabablarga ko‘ra yaroqsiz holatga kelgan tovarlar davlat organlari tomonidan yo‘q qilinganligini yoxud musodara qilinganligini tasdiqlovchi vakolatli organ tomonidan berilgan hujjat taqdim etilgan taqdirda; 
 ayni bir qarzdorlik predmeti va tovarlarning (ishlar, xizmatlarning) amaldagi eksport va import hajmi bo‘yicha takroriy jarimalar; 
 O‘zbekiston Respublikasi Prezidentining va O‘zbekiston Respublikasi Vazirlar Mahkamasining qarorlariga muvofiq amalga oshiriladigan loyihalar doirasida tuzilgan importga oid kontraktlarda yoki mahsulot taqsimoti to‘g‘risidagi bitimlarni amalga oshirish doirasida boshqaruvchi qo‘mita tomonidan tasdiqlangan importga oid kontraktlarda belgilangan muddatlar buzilmagan bo‘lsa; 
 eksport operatsiyalari bo‘yicha muddati o‘tgan debitor qarzdorlikning umumiy summasi muddati o‘tgan debitor qarzdorlik yuzaga kelgan sanadan oldingi 36 oy davomida ta’minlangan valyuta tushumining 10 foizidan ortiq bo‘lmagan holatlarda. 
 Yuridik shaxs — O‘zbekiston Respublikasi rezidentining oxirgi hisobot sanasidagi joriy aktivlari summasining 20 foizidan ortiq bo‘lgan jarima sanksiyalarini undirish unga undiriladigan summani undirish to‘g‘risida qaror qabul qilingan kundan boshlab 6 oy mobaynida to‘lovlarni har oyda bo‘lib-bo‘lib to‘lash imkonini bergan holda amalga oshiriladi.
 28. Ushbu Nizomning 27-bandida keltirilgan xo‘jalik yurituvchi subyektlarga davlat soliq xizmati organi tomonidan jarima qo‘llash to‘g‘risida talabnoma (keyingi o‘rinlarda — talabnoma) yuboriladi.
 Talabnoma yozma yoki elektron shaklda rasmiylashtiriladi va unda quyidagilar ko‘rsatilishi kerak: 
 xo‘jalik yurituvchi subyektning to‘liq nomi;
 soliq to‘lovchining identifikatsiya raqami;
 talabnoma sanasi, raqami;
 tashqi savdo kontrakti identifikatsiya raqami;
 kontrakt turi;
 xorijiy sherik nomi, davlati;
 valyuta turi;
 muddati o‘tgan debitorlik qarz yuzaga kelgan sanasi, summasi;
 Markaziy bank tomonidan belgilangan valyuta kursi va sanasi;
 muddati o‘tgan debitorlik qarzning so‘mdagi qiymati;
 talabnoma olinganidan so‘ng xo‘jalik yurituvchi subyekt tomonidan ko‘riladigan choralar va muddati;
 muddati o‘tgan debitorlik qarz bartaraf etilmagan taqdirda qo‘llaniladigan choralar.
 Talabnoma xo‘jalik yurituvchi subyekt yoki uning vakiliga olganligi va olingan sanani tasdiqlovchi usulda topshirilishi lozim, soliq to‘lovchining shaxsiy kabineti mavjud bo‘lgan taqdirda, u orqali yuborilishi mumkin.
 Davlat soliq xizmati organlari tomonidan talabnoma pochta orqali buyurtma xat bilan yuborilganda u jo‘natilgan kundan e’tiboran besh kun o‘tganidan so‘ng topshirilgan, shaxsiy kabinet orqali yuborilganda esa keyingi ish kuni xo‘jalik yurituvchi subyekt tomonidan qabul qilib olingan kun deb hisoblanadi. 
 Talabnomada jarima summasi uni jo‘natish sanasidagi O‘zbekiston Respublikasi Markaziy banki valyuta kursi bo‘yicha so‘mda hisoblanadi. 
 Xo‘jalik yurituvchi subyekt davlat soliq xizmati organiga talabnoma olingan kundan e’tiboran o‘n kun muddatda tashqi savdo operatsiyalari bo‘yicha muddati o‘tgan debitor qarzdorliklarning bartaraf etilganligi yoki jarima summasi ixtiyoriy ravishda to‘lab berilganligi haqidagi ma’lumot(lar)ni yozma yoki elektron shaklda tasdiqlovchi hujjatlarni ilova qilgan holda taqdim etishi shart. 
 Xo‘jalik yurituvchi subyekt tomonidan talabnomada belgilangan 10 kunlik muddatda jarima summasi ixtiyoriy ravishda to‘langan kundan 90 kun ichida tashqi savdo kontraktlari bo‘yicha aktivlar repatriatsiya qilinishi to‘liq yoki qisman ta’minlangan taqdirda, to‘langan jarima summasi repatriatsiya qilingan aktivlar miqdoriga mutanosib ravishda qaytarib beriladi. Bunda, talabnomada ko‘rsatilgan valyuta kursi bo‘yicha so‘mda hisob-kitob qilinadi;
 Xo‘jalik yurituvchi subyekt tomonidan tashqi savdo operatsiyalari bo‘yicha muddati o‘tgan debitor qarzdorliklar ixtiyoriy ravishda to‘lab berilmagan yoxud to‘lashni rad etgan taqdirda, davlat soliq xizmati organi jarima qo‘llash haqidagi ariza bilan sudga murojaat qiladi.
 Ariza kiritish sanasida xorijiy valyuta kursi o‘zgargan taqdirda, talabnomada ko‘rsatilgan summa qayta hisob-kitob qilinmaydi.
 Arizada ko‘rsatilgan tashqi savdo kontraktlari bo‘yicha valyuta mablag‘larining tushishi yoki tovarlarning respublikaga olib kirilishi hamda “erkin muomalaga chiqarish (import)” bojxona rejimida rasmiylashtirilishi, ishlar bajarilishi va xizmatlar ko‘rsatilishi ta’minlangan taqdirda: 
 jarima qo‘llash masalasi sudda ko‘rib chiqilayotgan paytda — arizani qanoatlantirish qisqartirilishi ta’minlangan qarzdorlik miqdoriga mutanosib ravishda rad etiladi; 
 sud hujjati qonuniy kuchga kirmagan vaqtda — ijroga qaratilmaydi.
 Moliyaviy jarima qo‘llash to‘g‘risidagi sud hujjati qonuniy kuchga kirgandan so‘ng 90 kalendar kun ichida arizada ko‘rsatilgan tashqi savdo kontraktlari bo‘yicha to‘liq miqdorda aktivlar repatriatsiya qilinishi ta’minlangan taqdirda — ish yuritish tugatiladi va majburiy undirish bo‘yicha ko‘rilgan barcha choralar bekor qilinadi. 
 Bunda undirilgan mablag‘lar xo‘jalik yurituvchi subyektning arizasi asosida bank hisobvarag‘iga qaytarib beriladi. Agar, undirilgan mablag‘lar O‘zbekiston Respublikasi Bosh prokuraturasi huzuridagi Majburiy ijro byurosi depozit hisobvarag‘ida saqlanayotgan bo‘lsa, Majburiy ijro byurosi tomonidan qaytarib beriladi.
 Sudning hal qiluv qarori qonuniy kuchga kirgandan so‘ng davlat soliq xizmati organi xo‘jalik yurituvchi subyektning shaxsiy varaqasida qo‘llanilgan jarima summasini hisobga oladi.
 Hisobga olingan jarima summasi soliq qarzi sifatida e’tirof etilib, belgilangan tartibda majburiy undiruv choralari ko‘riladi.
 29. Tashqi savdo operatsiyalarida xorijiy sheriklar tomonidan oldindan o‘tkazilgan pul mablag‘lari bo‘yicha tovarlarni eksport bojxona rejimiga rasmiylashtirish (shu jumladan, olib chiqish kontraktiga muvofiq tovarlarni reeksport bojxona rejimiga rasmiylashtirish), ishlarni bajarish yoki xizmatlarni ko‘rsatish yoki O‘zbekiston Respublikasiga import qilingan tovarlar (shu jumladan, olib kirish kontraktiga muvofiq bojxona ombori, erkin ombor, erkin bojxona zonasi, bojxona hududida qayta ishlash bojxona rejimlariga joylashtirilgan tovarlar), bajarilgan ishlar, ko‘rsatilgan xizmatlar bo‘yicha O‘zbekiston Respublikasining tijorat banklari orqali pul mablag‘larini o‘tkazish muddati 365 kundan oshib ketmasligi kerak. 
 Bunda ushbu muddat tovarlarni eksport (shu jumladan, reeksport bojxona rejimiga rasmiylashtirish, ishlarni bajarish yoki xizmatlarni ko‘rsatish xorijiy sheriklar tomonidan o‘tkazilgan pul mablag‘lari eksport qiluvchilarning (shu jumladan, reeksport qiluvchilar) xizmat ko‘rsatuvchi tijorat banklarida qayd etilgan kundan boshlab, O‘zbekiston Respublikasining tijorat banklari orqali pul mablag‘larini o‘tkazish xorijiy sheriklar tomonidan O‘zbekiston Respublikasiga import qilingan tovarlar erkin muomalaga chiqarish (import) (shu jumladan, olib kirish kontraktiga muvofiq bojxona ombori, erkin ombor, erkin bojxona zonasi, bojxona hududida qayta ishlash) bojxona rejimiga rasmiylashtirilgan, shuningdek, bajarilgan ishlar yoki ko‘rsatilgan xizmatlar dalolatnomasi imzolangan kundan boshlab hisoblanadi.
 30. Xo‘jalik yurituvchi subyektlar, tijorat banklari, budjet tashkilotlari, budjet mablag‘lari oluvchilar, G‘aznachilik bo‘linmalari va davlat bojxona xizmati organlari tegishli axborot TSOYEATga o‘z vaqtida va to‘g‘ri kiritilishi uchun javob beradilar. 
 31. Davlat bojxona xizmati organlari:
 tovarlarning kelib tushishi yoki yuklab jo‘natilishi to‘g‘risidagi bojxona yuk deklaratsiyalari ma’lumotlari TSOYEATga o‘z vaqtida va to‘g‘ri kiritilishi uchun javob beradilar, tovarlarni olib kirish va olib chiqish bo‘yicha ma’lumotlarni hamda ular bo‘yicha amalga oshirilgan bojxona to‘lovlarini tahlil etadilar, shuningdek, bojxona yuk deklaratsiyalari ma’lumotlarining elektron bazasi TSOYEATga o‘z vaqtida qo‘shilishini ta’minlaydilar;
 tovarlarni O‘zbekiston Respublikasi hududiga noqonuniy olib kirish mexanizmlarini aniqlash hamda barham berish, tashqi iqtisodiy faoliyat sohasidagi boshqa jinoyatlarni ochish bo‘yicha tezkor-tahliliy va qidiruv chora-tadbirlari o‘tkazilishini ta’minlaydilar. 
 35. Tovarlar (ishlar, xizmatlar) eksportidan tushum qonunchilik hujjatlarida belgilangan muddatlarda tushmaganligi yoki to‘liq tushmaganligi yoxud import bo‘yicha tovarlar to‘liq tushmaganligi (ishlar va xizmatlar bajarilmaganligi) (avans to‘lovi qaytarilganligi) holatlari to‘g‘risidagi axborot TSOYEATda shakllantiriladi. O‘zbekiston Respublikasi davlat soliq va bojxona xizmatlari organlari tegishli chora-tadbirlar ko‘rish uchun TSOYEAT ma’lumotlaridan foydalanadi.
 36. Ushbu Nizom talablari buzilishida aybdor bo‘lgan shaxslar qonunchilik hujjatlariga muvofiq javob beradilar.
 1. Ushbu Tartib tashqi savdo kontraktlari va invoyslarga identifikatsiya raqamlari berish qoidalarini belgilaydi.
 2. Tashqi savdo kontraktlari va invoyslarga identifikatsiya raqamlari xo‘jalik yurituvchi subyektlar tomonidan Tashqi savdo operatsiyalarining yagona elektron axborot tizimiga (keyingi o‘rinlarda — TSOYEAT) ushbu Tartib talablariga muvofiq zarur axborotni kiritish orqali beriladi. 
 3. TSOYEATda identifikatsiya raqamlari quyidagi tartibda shakllantiriladi:
 “A” qismi 9 ta raqamdan iborat bo‘lib, tashqi savdo kelishuviga oid hujjat bo‘yicha bank operatsiyalarini amalga oshirayotgan tijorat bankining STIR ko‘rsatiladi. Tashqi savdo kontrakti birja (yarmarka)da tuzilgan taqdirda, “A” qismida ushbu birja (yarmarka)ning STIR ko‘rsatiladi.
 “B” qismi (import qiluvchi/eksport qiluvchi — O‘zbekiston Respublikasi rezidentining) yuridik shaxslar uchun STIRni, jismoniy shaxslar uchun JShShIRni ifoda etadigan 14 ta raqamdan iborat bo‘ladi. Bunda, STIR ifoda etilgan taqdirda, STIRdan keyin 5 ta “0” qo‘yiladi.
 “V” qismi 2 ta raqamdan iborat bo‘lib, yilning oxirgi 2 ta raqami ko‘rsatiladi (masalan: 2019 bo‘lsa, unda 19 ko‘rsatiladi).
 “G” qismi tashqi savdo operatsiyalarini ifoda etadigan 2 ta raqamdan iborat bo‘ladi, ya’ni:
 01 — eksport kontrakti;
 02 — import kontrakti;
 03 — barter kontrakti;
 04 — markazlashtirilgan eksport kontrakti;
 05 — markazlashtirilgan import kontrakti;
 06 — import birja (yarmarka) kontrakti; 
 07 — eksport birja (yarmarka) kontrakti;
 08 — eksport-konsignatsiya kontrakti;
 09 — respublika hududida eksport kontrakti;
 10 — Internet jahon axborot tarmog‘i orqali dasturiy ta’minot eksporti;
 11 — qayta ishlash (respublika hududida) bo‘yicha eksport kontrakti;
 12 — qayta ishlash (respublikadan tashqarida) bo‘yicha import kontrakti;
 13 — Internet jahon axborot tarmog‘idagi savdo maydonchalari orqali eksport kontrakti; 
 14 — invoys asosida eksport;
 15 — invoys asosida import;
 16 — olib kirish kontrakti; 
 17 — olib chiqish kontrakti; 
 18 — sotib olish kontrakti; 
 19 — sotish kontrakti.
 20 — lizing asosidagi eksport shartnomalari;
 21 — lizing asosidagi import shartnomalari.
 D qismi kontrakt yoki invoysning TSOYEAT tomonidan avtomatik ravishda beriladigan tartib raqamini ifoda etadigan 5 ta raqamdan iborat bo‘ladi.
 4. TSOYEATda tashqi savdo kontraktlari va invoyslarning tartib raqamlari har yilning boshida 00001 raqami bilan boshlanadi. Bunda identifikatsiya raqamlari har bir kontrakt va invoys uchun alohida beriladi. Tashqi savdo kontrakti birjada (yarmarkada) tuzilgan bo‘lsa, identifikatsiya raqami birjada (yarmarkada) ro‘yxatga olish jurnali (reyestri) bo‘yicha beriladi. 
 5. Tashqi savdo kontraktlari va invoyslarning identifikatsiya raqamida ushbu Tartibda nazarda tutilmagan ajratish belgilari (kasr, tire, nuqta, vergul va boshqalar) qo‘yilishiga yo‘l qo‘yilmaydi.
 1. Kontrakt bo‘yicha umumiy axborot*:
 import qiluvchi (eksport qiluvchi)ning nomi va rekvizitlari, shu jumladan, STIR yoki JShShIR; 
 xorijiy sherikning nomi va uning rekvizitlari;
 kontraktning sanasi va tartib raqami;
 kontrakning ushbu Nizomga 1-ilovaga muvofiq turi;
 kontraktning predmeti (tovar yoki ishlar va xizmatlar);
 kontraktning umumiy summasi;
 kontraktning valyutasi;
 to‘lov valyutasi;
 tovarni yetkazib berish, ishlarni bajarish va xizmatlar ko‘rsatish shartlari va muddatlari;
 to‘lov shartlari;
 qo‘shimcha bitimlarning sanasi va tartib raqami;
 bajarilgan ishlar va/yoki ko‘rsatilgan xizmatlarning dalolatnomalari;
 kontrakt bo‘yicha operatsiyalarni tugallash.
 Bunda dalolatnoma haqidagi axborotga quyidagilar kiritiladi:
 dalolatnoma raqami va sanasi; 
 ko‘rsatilgan ishlar va xizmatlarning turi;
 ko‘rsatilgan ishlar va xizmatlarning o‘lchov birligi va hajmi;
 ko‘rsatilgan ishlar va xizmatlarning qiymati;
 sotib olish kontraktlari bo‘yicha tovarlar norezidentdan qabul qilib olinganligini tasdiqlovchi hujjatlar; 
 sotish kontraktlari bo‘yicha tovarlar norezidentga yetkazib berilganligini tasdiqlovchi hujjatlar.
 2. Invoys bo‘yicha umumiy ma’lumot*:
 import qiluvchi (eksport qiluvchi)ning nomi va rekvizitlari, shu jumladan, STIR yoki JShShIR; 
 xorijiy sherikning nomi va uning rekvizitlari;
 invoysning sanasi va tartib raqami;
 invoysning ushbu Nizomga 1-ilovaga muvofiq turi;
 invoysning predmeti (tovar yoki ishlar va xizmatlar);
 invoys summasi;
 invoys valyutasi;
 3. Birja (yarmarka) kontraktlari Tovar-xomashyo birja va ko‘rgazma-yarmarkasi**:
 import qiluvchi (eksport qiluvchi)ning nomi va rekvizitlari, shu jumladan, STIR yoki JShShIR; 
 xorijiy sherikning nomi va uning rekvizitlari;
 kontrakning sanasi va tartib raqami;
 kontrakning ushbu Nizomga 1-ilovaga muvofiq turi;
 kontraktning predmeti;
 kontraktning umumiy summasi;
 kontraktning valyutasi;
 to‘lov valyutasi;
 qo‘shimcha bitimlarning sanasi va tartib raqami;
 mablag‘lar harakati to‘g‘risidagi axborot.
 4. Mablag‘lar harakati to‘g‘risidagi axborot***:
 to‘lov sanasi va summasi;
 to‘lov topshirig‘ining sanasi va tartib raqami;
 akkreditiv ochish sanasi, tartib raqami, summasi va muddati hamda uning bajarilishi to‘g‘risidagi axborot;
 berilgan kafolatning sanasi, tartib raqami, summasi va muddati, kafilning nomi va kafolat bajarilganligi to‘g‘risidagi axborot;
 berilgan sug‘urta polisining sanasi, tartib raqami, summasi va muddati, sug‘urta kompaniyasining nomi;
 kontraktlar o‘rtasidagi o‘zaro hisob-kitoblar;
 debitorlik va kreditorlik qarzlarni hisobdan chiqarish;
 jazo jarimalari va norezidentning daromadiga soliq to‘lash;
 xorijiy bankning vositachilik haqi.
 5. Tovarlar yuklab jo‘natilganligi va tushganligi to‘g‘risidagi axborot****:
 tovarning nomi va TIF TN bo‘yicha kod; 
 tovarning miqdori; 
 tovar kelib chiqqan mamlakat; 
 bojxona yuk deklaratsiyasi rasmiylashtirilgan sana va uning tartib raqami; 
 tovarning faktura, bojxona va statistika qiymati; 
 bojxona rejimi; 
 o‘lchashning qo‘shimcha birligi, kodi (zarurat bo‘lganda); 
 tovarning og‘irligi; 
 tashqi savdo kontrakti va invoys bo‘yicha xo‘jalik yurituvchi subyekt va xorijiy sherik nomi va rekvizitlari. 
 1. Vazirlar Mahkamasining “Eksport-import operatsiyalari monitoringini yanada takomillashtirish chora-tadbirlari to‘g‘risida” 2003-yil 30-sentabrdagi 416-son qarorida (O‘zbekiston Respublikasi QT, 2003-y., 9-son, 92-modda): 
 a) 1-band o‘z kuchini yo‘qotgan deb hisoblansin;
 b) 2-bandning ikkinchi xatboshisi quyidagi tahrirda bayon qilinsin:
 “Belgilansinki, O‘zbekiston Respublikasi Davlat bojxona qo‘mitasi bojxona yuk deklaratsiyalari asosida ma’lumotlarning elektron bazasini shakllantiradi hamda tovarlarning kelib tushishi yoki yuklab jo‘natilishi to‘g‘risidagi axborotlarning Tashqi savdo operatsiyalarining yagona elektron axborot tizimiga o‘z vaqtida va to‘g‘ri kiritilishi uchun javob beradi”.
 v) 4-band quyidagi tahrirda bayon qilinsin:
 “4. Belgilab qo‘yilsinki, O‘zbekiston Respublikasi Iqtisodiy taraqqiyot va kambag‘allikni qisqartirish vazirligi huzuridagi “Loyihalar va import kontraktlarini kompleks ekspertiza qilish markazi” DUKda ekspertizadan o‘tkaziladigan va ro‘yxatga olinadigan import kontraktlari bo‘yicha ma’lumotlarni xo‘jalik yurituvchi subyektlar tomonidan Tashqi savdo operatsiyalarining yagona elektron axborot tizimiga kiritish ushbu Markazning tegishli xulosasi mavjud bo‘lgan taqdirda amalga oshiriladi”;
 g) 5-band o‘z kuchini yo‘qotgan deb hisoblansin;
 d) 1-ilova o‘z kuchini yo‘qotgan deb hisoblansin;
 e) 2-ilovaning 1-bandi o‘z kuchini yo‘qotgan deb hisoblansin.
 2. Vazirlar Mahkamasining “O‘zbekiston Respublikasida tashqi savdo operatsiyalari monitoringini takomillashtirishga doir qo‘shimcha chora-tadbirlar to‘g‘risida” 2014-yil 21-iyuldagi 199-son qarorida (O‘zbekiston Respublikasi QT, 2014-y., 7-son, 74-modda): 
 a) 2-bandda:
 ikkinchi xatboshi chiqarib tashlansin;
 uchinchi — beshinchi xatboshilar tegishli ravishda ikkinchi — to‘rtinchi xatboshilar deb hisoblansin;
 b) 31-bandning birinchi va to‘rtinchi xatboshilaridagi “uch” so‘zi “besh” so‘zi bilan almashtirilsin;
 v) ilovada:
 1-bandning “b” kichik bandi o‘z kuchini yo‘qotgan deb hisoblansin;
 5-bandning “b” kichik bandi o‘z kuchini yo‘qotgan deb hisoblansin.
 3. Vazirlar Mahkamasining 2015-yil 20-iyuldagi 197-son qarori bilan tasdiqlangan “Eksport-import operatsiyalarini amalga oshirishda davlat bojxona xizmati organlariga taqdim etiladigan hujjatlar” ro‘yxatining 1-bo‘limi 2-bandidagi “uch ming AQSh dollarigacha” so‘zlari “bitta invoys bo‘yicha besh ming AQSh dollarigacha” so‘zlari bilan almashtirilsin. 
 4. Vazirlar Mahkamasining “Tovarlarni bojxonada elektron shaklda deklaratsiyalash tartibini yanada takomillashtirish to‘g‘risida” 2018-yil 31-iyuldagi 605-son qaror bilan tasdiqlangan Tovarlarni bojxonada elektron shaklda deklaratsiyalash tartibi to‘g‘risidagi nizomda: 
 a) 4-bandning to‘qqizinchi xatboshi quyidagi tahrirda bayon qilinsin:
 “Elektron deklaratsiya avtomatlashgan tartibda bojxona organlarining axborot tizimi orqali rasmiylashtiriladi yoki tovarlarning bojxona rasmiylashtiruvini amalga oshiruvchi bojxona organi xodimlari o‘rtasida taqsimlanadi. Bunda hujjatlarda mavjud ma’lumotlarning ishonchliligiga deklaratsiyalovchi shaxs javobgardir”; 
 b) 5-bandning oltinchi xatboshidagi “qo‘llashi mumkin” so‘zlari “qo‘llaydi” so‘zi bilan almashtirilsin;
 v) 6-bandning birinchi xatboshi quyidagi tahrirda bayon qilinsin:
 “6. BYuDni to‘ldirish hamda elektron deklaratsiyalarni avtomatik holda ro‘yxatga olish va rasmiylashtirish, shuningdek, taqsimlash tizimi ishlashi tartibi DBQ tomonidan belgilanadi”;
 g) 14-bandning ikkinchi xatboshisi quyidagi tahrirda bayon qilinsin:
 “Bojxona organlari xodimlari elektron deklaratsiyalarning o‘z vaqtida rasmiylashtirilishi uchun shaxsan javob beradilar, bojxona organlarining axborot tizimi tomonidan rasmiylashtirilgan elektron deklaratsiyalar bundan mustasno”; 
 d) 1-ilovada:
 3-bosqich blokining “Tadbirlar” ustuni 3-qismi quyidagi tahrirda bayon qilinsin: 
 “Dastlabki tekshiruv natijasida kamchiliklar aniqlanmasa, YaAAT BYuDni rasmiylashtirish uchun qabul qilib, avtomatlashgan tartibda rasmiylashtiradi yoki rasmiylashtirish uchun bojxona xodimlariga taqsimlaydi”;
 e) 2-ilovada:
 1-pozitsiyaning “Vakolatli organ nomi” ustunidagi “O‘zbekiston Respublikasi Prezidenti huzuridagi Loyiha boshqaruvi milliy agentligi qoshidagi “Loyiha va import kontraktlarini kompleks ekspertizadan o‘tkazish markazi” DUK” so‘zlari “O‘zbekiston Respublikasi Iqtisodiy taraqqiyot va kambag‘allikni qisqartirish vazirligi huzuridagi “Loyihalar va import kontraktlarini kompleks ekspertiza qilish markazi” DUK” so‘zlari bilan almashtirilsin;
 4-pozitsiyaning “Vakolatli organ nomi” ustunidagi “O‘zbekiston Respublikasi Tashqi savdo vazirligi” so‘zlari “O‘zbekiston Respublikasi Investitsiyalar va tashqi savdo vazirligi” so‘zlari bilan almashtirilsin;
 7-pozitsiya quyidagi tahrirda bayon qilinsin:
 9 va 10-pozitsiyaning “Vakolatli organ nomi” ustunidagi “O‘zbekiston Respublikasi Veterinariya qo‘mitasi” so‘zlari “O‘zbekiston Respublikasi Veterinariya va chorvachilikni rivojlantirish davlat qo‘mitasi” so‘zlari bilan almashtirilsin;
 quyidagi mazmundagi 171-pozitsiyasi qo‘shilsin:
 5. Vazirlar Mahkamasining “Integratsiyalashgan tarif” interaktiv xizmatini joriy etish chora-tadbirlari to‘g‘risida” 2018-yil 16-oktabrdagi 829-son qaroriga 2-ilovada:
 a) 3-pozitsiyaning “Vakolatli organning nomi” ustunidagi “O‘zbekiston Respublikasi Tashqi savdo vazirligi” so‘zlari “O‘zbekiston Respublikasi Investitsiyalar va tashqi savdo vazirligi” so‘zlari bilan almashtirilsin;
 b) 5-pozitsiya quyidagi tahrirda bayon qilinsin:
 1. Vazirlar Mahkamasining “Birjadan tashqari valyuta bozorini yanada rivojlantirish va mustahkamlash chora-tadbirlari to‘g‘risida” 2000-yil 29-iyundagi 245-son qarorining 4 va 6-bandlari (O‘zbekiston Respublikasi QT, 2000-y., 6-son, 33-modda).
 2. Vazirlar Mahkamasining 2005-yil 9-avgustdagi 189-son qarori (O‘zbekiston Respublikasi QT, 2005-y., 8-son, 40-modda) bilan tasdiqlangan O‘zbekiston Respublikasining xo‘jalik yurituvchi subyektlari tomonidan xorijiy mamlakatlardagi ular tashkil etgan savdo uylari, vakolatxonalar, korxonalar orqali, shuningdek O‘zbekiston Respublikasi Savdo-sanoat palatasining xorijiy mamlakatlardagi savdo investitsiya uylari orqali olib chiqilayotgan tovarlarni bojxonada rasmiylashtirish tartibi to‘g‘risidagi nizomning 5-bandi.
 3. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirishlar kiritish to‘g‘risida” 2005-yil 12-avgustdagi 196-son qaroriga (O‘zbekiston Respublikasi QHT, 32-33-son, 251-modda) 2-ilovaning 38-bandi. 
 4. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirishlar kiritish va ba’zilarini o‘z kuchini yo‘qotgan deb hisoblash to‘g‘risida” 2005-yil 8-sentabrdagi 206-son qaroriga (O‘zbekiston Respublikasi QHT, 34-36-son, 264-modda) 1-ilovaning 45-bandi “b” kichik bandi. 
 6. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirishlar va qo‘shimcha kiritish to‘g‘risida (O‘zbekiston Respublikasi Prezidentining “Byurokratik to‘siqlarni bartaraf etish va tadbirkorlik faoliyati erkinligini yanada oshirish chora-tadbirlari to‘g‘risida” 2011-yil 25-avgustdagi PQ–1604-son qarori)” 2011-yil 20-oktabrdagi 284-son qaroriga (O‘zbekiston Respublikasi QHT, 42-son, 455-modda) ilovaning 3-bandi. 
 7. Vazirlar Mahkamasining “Tashqi savdo operatsiyalarini amalga oshirish bilan bog‘liq tartibotlarni liberallashtirishga doir qo‘shimcha chora-tadbirlar to‘g‘risida” 2012-yil 30-dekabrdagi 379-son qaroriga 2-ilovaning (O‘zbekiston Respublikasi QHT, 2003-y., 2-son, 24-modda) 6-bandi “a” va “b” kichik bandlari. 
 8. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish, shuningdek ba’zilarini o‘z kuchini yo‘qotgan deb hisoblash to‘g‘risida (O‘zbekiston Respublikasi Prezidentining “O‘zbekiston Respublikasining Xususiylashtirish, monopoliyadan chiqarish va raqobatni rivojlantirish davlat qo‘mitasini tashkil etish to‘g‘risida” 2012-yil 13-noyabrdagi PF-4483-son Farmoni)” 2013-yil 9-sentabrdagi 244-son qaroriga (O‘zbekiston Respublikasi QHT, 37-son, 485-modda) 1-ilovaning 36-bandi. 
 9. Vazirlar Mahkamasining “Elektron tijorat to‘g‘risida”gi O‘zbekiston Respublikasi Qonuniga o‘zgartish va qo‘shimchalar kiritish haqida” 2015-yil 22-maydagi O‘RQ-385-son O‘zbekiston Respublikasi Qonunini amalga oshirish chora-tadbirlari to‘g‘risida” 2015-yil 8-sentabrdagi 259-son qaroriga (O‘zbekiston Respublikasi QHT, 36-son, 477-modda) ilovaning 2-bandi.
 10. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirishlar kiritish, shuningdek ba’zilarini o‘z kuchini yo‘qotgan deb hisoblash to‘g‘risida” (O‘zbekiston Respublikasi Prezidentining “O‘zpaxtasanoateksport” xolding kompaniyasini tashkil etish to‘g‘risida” 2015-yil 27-oktabrdagi PF-4761-son Farmoni va O‘zbekiston Respublikasi Prezidentining “O‘zpaxtasanoateksport” xolding kompaniyasi faoliyatini tashkil etish chora-tadbirlari to‘g‘risida” 2015-yil 28-oktabrdagi PQ-2422-son qarori)” 2015-yil 25-dekabrdagi 372-son qaroriga (O‘zbekiston Respublikasi QHT, 52-son, 647-modda) 1-ilovaning 5-bandi.
 11. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirishlar kiritish, shuningdek ba’zilarini o‘z kuchini yo‘qotgan deb hisoblash to‘g‘risida (O‘zbekiston Respublikasi Prezidentining “O‘zbekiston Respublikasi Tashqi iqtisodiy aloqalar, investitsiyalar va savdo vazirligining tuzilmasini maqbullashtirish va uning faoliyati samaradorligini yanada oshirish chora-tadbirlari to‘g‘risida” 2015-yil 31-dekabrdagi PQ-2463-son qarori)” 2016-yil 27-fevraldagi 57-son qaroriga (O‘zbekiston Respublikasi QHT, 9-son, 91-modda) ilovaning 3-bandi.
 12. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirishlar kiritish to‘g‘risida (O‘zbekiston Respublikasi Prezidentining “Tadbirkorlik faoliyatining jadal rivojlanishini ta’minlashga, xususiy mulkni har tomonlama himoya qilishga va ishbilarmonlik muhitini sifat jihatidan yaxshilashga doir qo‘shimcha chora-tadbirlar to‘g‘risida” 2016-yil 5-oktabrdagi PF-4848-son Farmoni)” 2016-yil 26-dekabrdagi 414-son qaroriga (O‘zbekiston Respublikasi QHT, 52-son, 604-modda) ilovaning 2-bandi.
 13. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish to‘g‘risida” 2017-yil 7-iyuldagi 477-son qaroriga (O‘zbekiston Respublikasi QHT, 28-son, 654-modda) ilovaning 2-bandi. 
 14. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirishlar kiritish to‘g‘risida (O‘zbekiston Respublikasi Prezidentining “Tashqi savdo sohasida boshqaruv tizimini takomillashtirish chora-tadbirlari to‘g‘risida” 2017-yil 13-apreldagi PF-5012-son Farmoni va O‘zbekiston Respublikasi Prezidentining “O‘zbekiston Respublikasi Tashqi savdo vazirligi faoliyatini tashkil etish chora-tadbirlari to‘g‘risida” 2017-yil 13-apreldagi PQ-2887-son qarori)” 2017-yil 14-iyuldagi 499-son qaroriga (O‘zbekiston Respublikasi QHT, 29-son, 693-modda) ilovaning 16-bandi. 
 15. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish, shuningdek ba’zilarini o‘z kuchini yo‘qotgan deb hisoblash to‘g‘risida (O‘zbekiston Respublikasi Prezidentining “O‘zbekiston Respublikasi Xususiylashtirilgan korxonalarga ko‘maklashish va raqobatni rivojlantirish davlat qo‘mitasini tashkil etish to‘g‘risida” 2017-yil 18-apreldagi PF-5016-son Farmoni)” 2017-yil 16-avgustdagi 638-son qaroriga (O‘zbekiston Respublikasi QHT, 33-son, 863-modda) 1-ilovaning 26-bandi. 
 16. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish to‘g‘risida (O‘zbekiston Respublikasi Prezidentining “Mahalliy eksport qiluvchi tashkilotlarni yanada qo‘llab-quvvatlash va tashqi iqtisodiy faoliyatni takomillashtirish chora-tadbirlari to‘g‘risida” 2017-yil 21-iyundagi PQ-3077-son qarori)” 2017-yil 23-noyabrdagi 938-son qaroriga ilovaning 2-bandi. 
 17. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish to‘g‘risida (“Surishtiruv instituti takomillashtirilishi munosabati bilan O‘zbekiston Respublikasining ayrim qonun hujjatlariga o‘zgartish va qo‘shimchalar kiritish to‘g‘risida” O‘zbekiston Respublikasining 2017-yil 6-sentabrdagi O‘RQ-442-son Qonuni)” 2017-yil 1-dekabrdagi 960-son qaroriga (O‘zbekiston Respublikasi QHT, 49-son, 1197-modda) ilovaning 5-bandi.
 18. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirishlar kiritish, shuningdek ba’zilarini o‘z kuchini yo‘qotgan deb hisoblash to‘g‘risida (O‘zbekiston Respublikasi Prezidentining “Valyuta siyosatini liberallashtirish bo‘yicha birinchi navbatdagi chora-tadbirlar to‘g‘risida” 2017-yil 2-sentabrdagi PF-5177-son Farmoni hamda O‘zbekiston Respublikasi Prezidentining “Respublika bank tizimini yanada rivojlantirish va barqarorligini oshirish chora-tadbirlari to‘g‘risida” 2017-yil 12-sentabrdagi PQ-3270-son qarori)” 2018-yil 8-yanvardagi 16-son qaroriga (O‘zbekiston Respublikasi QHT, 2-son, 27-modda) 1-ilovaning 8-bandi. 
 19. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish, shuningdek, ba’zi qarorlarini o‘z kuchini yo‘qotgan deb hisoblash to‘g‘risida (O‘zbekiston Respublikasi Prezidentining “Tashqi bozorlarda mahalliy mahsulotlar eksport qilinishini rag‘batlantirish va raqobatbardoshligini ta’minlash yuzasidan qo‘shimcha chora-tadbirlar to‘g‘risida” 2017-yil 15-dekabrdagi PF-5286-son Farmoni)” 2018-yil 9-fevraldagi 102-son qaroriga 1-ilovaning 1-bandi. 
 20. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish to‘g‘risida (O‘zbekiston Respublikasi Prezidentining “Axborot texnologiyalari va kommunikatsiyalari sohasini yanada takomillashtirish chora-tadbirlari to‘g‘risida” 2018-yil 19-fevraldagi PF-5349-son Farmoni, O‘zbekiston Respublikasi Prezidentining “O‘zbekiston Respublikasi Axborot texnologiyalari va kommunikatsiyalarini rivojlantirish vazirligi faoliyatini tashkil etish to‘g‘risida” 2018-yil 19-fevraldagi PQ-3549-son qarori)” 2018-yil 20-apreldagi 297-son qaroriga (O‘zbekiston Respublikasi QHT, 16-son, 337-modda) ilovaning 1-bandi. 
 21. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish to‘g‘risida (O‘zbekiston Respublikasi Prezidentining “Elektron tijoratni jadal rivojlantirish chora-tadbirlari to‘g‘risida” 2018-yil 14-maydagi PQ-3724-son qarori)” 2018-yil 26-iyuldagi 583-son qaroriga ilovaning 1-bandi.
 22. Vazirlar Mahkamasining “O‘zbekiston Respublikasi Hukumatining ayrim qarorlariga O‘zbekiston Respublikasi budjet tizimi budjetlarining xorijiy valyutadagi mablag‘larini samarali boshqarishga yo‘naltirilgan o‘zgartirish va qo‘shimchalar kiritish to‘g‘risida” 2018-yil 6-avgustdagi 620-son qaroriga ilovaning 2-bandi.
 23. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirishlar va qo‘shimcha kiritish to‘g‘risida (O‘zbekiston Respublikasi Prezidentining “Meva-sabzavot mahsulotlarini tashqi bozorlarga chiqarish samaradorligini oshirishga doir qo‘shimcha chora-tadbirlar to‘g‘risida” 2018-yil 17-oktabrdagi PQ-3978-son qarori)” 2019-yil 13-martdagi 216-son qaroriga (O‘